ফুটবলও আর নিরাপদ নয়, প্যারিসে হামলা দেখে মনে হচ্ছে ওয়েঙ্গারের
গত শুক্রবার সন্ত্রাসবাদী হামলার সময় তিনিও ছিলেন প্যারিসে। দেখেছেন জন্মভূমির রক্তাক্ত রাজপথ। আর্সেন ওয়েঙ্গার মেনে নিলেন, এবার ফুটবলেও থাবা বসাতে পারে সন্ত্রাসবাদীরা। সেই আশঙ্কার কথা চিন্তা করে আর্সেনাল ম্যানেজার আতঙ্কে শিউরে উঠছেন। ওয়েঙ্গার বলেছেন, ‘‘আমার মনে হয় না এই ঘটনা এখানেই থেমে থাকবে। নিরাপত্তা নিয়ে এখনও প্রশ্ন থেকে গিয়েছে। তার হাত থেকে ফুটবল নিস্তার না-ও পেতে পারে।’’ আগামী শনিবার ইপিএলে ওয়েস্ট ব্রমউইচের বিরুদ্ধে খেলবে লিগ টেবিলের দুই নম্বরে থাকা আর্সেনাল। কিন্তু দল সাজাতে গিয়ে দ্বিধাগ্রস্ত ওয়েঙ্গার। তার কারণ গত শুক্রবারের প্যারিসে সন্ত্রাসের কালো ছায়া। সেদিন জার্মানির বিরুদ্ধে ফিফা ফ্রেন্ডলি ম্যাচে ফ্রান্সের জার্সি পরে মাঠে ছিলেন তাঁর দলের দুই তারকা অলিভিয়ে জিহু এবং লোহঁ কোসিয়েনি। ওয়েঙ্গার বলেছেন, ‘‘ওরা মানসিকভাবে এতটাই ধাক্কা খেয়েছে যে, শনিবারের ম্যাচে খেলতে পারবে কি না তা নিয়ে কথাবার্তা বলতে হবে।’’ এদিকে প্যারিসে নিহতদের প্রতি শ্রদ্ধা জানিয়ে ইপিএলে প্রতিটি ম্যাচের আগে ফ্রান্সের জাতীয় সঙ্গীত বাজানো হবে।
ওয়াডার কোপে রাশিয়া
গত সপ্তাহে রাশিয়াকে সাময়িকভাবে নির্বাসিত করেছিল আন্তর্জাতিক অ্যাথলেটিক্স সংস্থা। বৃহস্পতিবার রাশিয়ার ডোপ বিরোধী সংস্থাকে (রুশাদা) খারিজ করে দিয়েছে ওয়াডা। রাশিয়ার পাশাপাশি ছ’টি দেশের ডোপ বিরোধী সংস্থার ওপরেও নতুনভাবে নিষেধাজ্ঞা জারি করেছে ওয়াডা।
মালয়েশিয়ায় ঝড় ভারতের
জুনিয়র এশিয়া কাপ হকির শেষ চারে পৌঁছে গেল ভারত। বৃহস্পতিবার তারা ৯-০ গোলে হারায় ওমান-কে। দলের পক্ষে হ্যাটট্রিক করেছেন হরমনপ্রীত সিংহ। এদিকে, বিশ্বচ্যাম্পিয়ন অস্ট্রেিলয়ার বিরুদ্ধে তিন টেস্টের সিরিজের প্রথম ম্যাচে ২-২ ড্র করেছেন সর্দার সিংহরা।

 জোধপুরের অতিথি: বৃহস্পতিবার এক অনুষ্ঠানে যোগ দিতে এলেন সচিন এবং অঞ্জলি তেন্ডুলকর।—পিটিআই

দু’সপ্তাহের বিশ্রামে সাইনা
পায়ের পেশিতে চোটের জন্য সাইনা নেহওয়ালকে দু’সপ্তাহ বিশ্রামে থাকার পরামর্শ দিলেন চিকিৎসকরা। এদিকে, চিন ওপেনে হারলেও বিশ্ব র‌্যাঙ্কিংয়ে দু’নম্বর স্থানই ধরে রেখেছেন সাইনা।
জিতে দু’নম্বরে উঠল দিল্লি
বৃহস্পতিবার আইএসএলে পুণে সিটি এফসি-কে ৩-১ গোলে হারিয়েছে দিল্লি ডায়নামোজ। এই জয়ের সুবাদে পয়েন্ট টেবিলের দু’নম্বরে উঠে এল দিল্লি। ১০ ম্যাচে তাদের পয়েন্ট এখন ১৮।
হেরে গ্রুপে দ্বিতীয় বোপান্নারা
চলতি এটিপি ওয়ার্ল্ড ট্যুর ফাইনালের ডাবলসে হেরে গেলেন রোহন বোপান্না এবং ফ্লোরিন ম্যার্জা জুটি। তাঁদের ৬-৪, ১-৬, ১০-৫ হারালেন ফ্যাবিও ফগনিনি এবং সিমোনে বোলেল্লি। ফলে গ্রুপে দুই নম্বরে রইলেন বোপান্নারা।
শুরুটা ভাল হল না অনির্বাণের
দুবাইতে ডিপি ওয়ার্ল্ড ট্যুর গল্‌ফে শুরুটা  ভাল হল না অনির্বাণ লাহিড়ীর। তাঁর স্কোর ওয়ান ওভার ৭৩। ভিসার সমস্যায় আসতে পারেননি তাঁর নিয়মিত ক্যাডি রাজীব কুমার। অনির্বাণ বলেছেন, ‘‘ওর না থাকাটা আমার খেলায় যথেষ্ট প্রভাব ফেলেছে।’’
টুইটারে কে কী বললেন